Groenskrif oor grondhervorming kán werk
• Nuus • Groenskrif oor grondhervorming kán werk
Die groenskrif oor grondhervorming is nie né sleg nie, reken Changuion. Foto: JOHANN VISSER
Die groenskrif oor grondhervoming is nie nét sleg nie, maar kundigheid is nodig om 'n sukses van dié proses te maak, reken verskeie akademici. Handel die bestaande grondeise af en begin met 'n stelsel van huurpag vir mense wat wil boer, maar nie grond kan koop nie, het emeritusprofessor Louis Changuion op die SA Akademie vir Wetenskap en Kuns se simposium oor grond in Pretoria gesê. "As die rassekwessie uit grond gehaal word, is die groenskrif oor grondbesit nie nét sleg nie. Daar is suksesvolle swart én wit boere wat nie grond besit of kan koop nie, maar wíl boer. Vir hulle kan die huurpagstelsel wat die groenskrif voorstel, die antwoord wees." Volgens Changuion het 'n soortgelyke stelsel in die 18de eeu boere in staat gestel om in 'n vryemarkomgewing leningsplase in eiendomsplase te ontwikkel. Om te bepaal hoeveel grond beskikbaar is, is dit dringend noodsaaklik dat die grondoudit afgehandel word en 'n opname gemaak word van die persentasie onbenutte grond in private besit, asook dié in myne, sendinggenootskappe en maatskappye se besit. Dié grondeienaars moet bereid wees om sulke grond af te staan, wat reeds in talle gevalle gebeur het, sê hy. Standpunt oor grondhervormingDie akademie het op die simposium 'n standpunt van betrokkenheid by die grondhervormingsproses ingeneem. Voorleggings op die simposium het bevestig dat die eisproses vir restitusie mank is. Dr. Anton van Vollenhoven, erfeniskonsultant wat die afgelope agt jaar by grondeise betrokke is, het gesê by grondeise is kundigheid in 'n vroeë stadium nodig om koste te spaar. In 'n eis van 'n enkele stam ten opsigte van 32 plase in Limpopo en Noordwes het die hof bevind hul eis ten opsigte van vier van die plase is geldig en moontlik geldig op 'n verdere vier. Dit was ongeldig op 18 plase en moontlik ongeldig ten opsigte van ses. Die eisers het hul eis op die 18 plase teruggetrek, maar die ondersoek het derduisende rande beloop. Volgens prof. Elize van Eeden van die Noordwes-Universiteit se skool vir basiese wetenskappe word die geskiedenis tans geïgnoreer in die hantering van grondeise en word grond en geld toegeken omdat eisers ongeduldig raak. Dr. Theo de Jager, ondervoorsitter van Agri SA, het gesê die huidige boeregenerasie "is net 'n ploeg-en-plant-generasie". Hy meen die volgende generasie sal met die oplossings kom.
2012/06/29 11:03:20 AM
Hoekom die huidige eise afhandel.
As ek nie verkeerd is nie, is almal wat van grond afgesit is ander grond gegee om op te bly. MAW hulle is vergoed.
So die hele eise storie gaan meer oor die emosies van mense.
Stop die hele proses en koop die plase waarop tans eise is vir die regering. Maak die regering eerste koper by alle grond transaksies en as die regering dit nie wil koop nie kan dit dan in die ope mark verkoop word.
Op die manier kan die regering oor tyd meer en meer grond koop om as huurpag grond beskikbaar te stel.
Mense wat wil boer sal dit kan doen omdat die grond dan nie in die toekoms as 'n belegging gesien gaan word nie maar dit wat daarop bedryf word.
Verder sal grond in besit van die regering 'n nasionale bate word. En aan die einde van die dag is ek 'n burger van die land omdat ek grond hier besit nie omdate ek hier asem haal en werk nie.
As dit die geval was sou al die onwettige besoekers wat hier werk op burgerskap kon aanspraak maak.
2013/10/20 04:28:37 PM
Ek stem saam dat alle grond wat gesteel is terug gegee word aan die persone wie dit toekom. Indien gekyk word na al die bedrog wat die laaste klomp jare plaas gevind het met die verkoop van grond aan die staat is daar baie persone ( agente amptenare, eisers en andere ) wat grond bekom het wat hulle nie toekom nie. Die persone wat wel jare op plase is wat dit gekoop het en wettig bekom het moet gelos word om aan te gaan om te boer en die mense van die land te voed.